
Til:

Universitetsstyret
Møtedato:

21.06.07
Arkivref.:

200503783-7/RBJ/072
Universitetets utdanningsengasjement i landsdelen - utdanning utenfor campus

Denne saken var lagt fram for styret i møte den 26.04.07. Saken ble imidlertid utsatt. Universitetsdirektøren har innarbeidet følgende nye avsnitt: ”Samarbeid mellom UiT og høgskolene i landsdelen”, og ”Modell for tilbud av fleksibel utdanning – etablering av et kompetansenettverk” side7. Forslag til vedtak, punkt 2, er også endret.  
Bakgrunn 

Med bakgrunn i et notat fra daværende styrerepresentant Hagbart Nilsen (vedlegg 1) la universitetsdirektøren i juni 2005 fram sak S 46-05 Samarbeid om stabil tilgang til høgere utdanning i Øst-Finnmark for universitetsstyret (vedlegg 2). Styret gjorde følgende vedtak: 
”Universitetsstyret ber universitetsdirektøren sette i gang arbeid, herunder kontakt med 

U-Vett, med sikte på å utrede mulighetene for bedre og mer stabil tilgang til høyere utdanning i Øst-Finnmark”. 

U-Vett fikk i oppdrag å utrede en modell for hvordan et stabilt og varig tilbud innen høyere utdanning i Øst-Finnmark kan ivaretas. Det ble bevilget 290 000 kr til arbeidet. U-Vett satte ned en prosjektgruppe bestående av seniorrådgiver Arne Rydningen og dosent Gunilla Roos, Universitetet i Uppsala, til å forestå prosjektarbeidet. Rådgiver Oddny Aleksandersen deltok i den innledende fasen og la til rette for og deltok i intervjuene som ble gjennomført i kommunene i Øst-Finnmark. U-Vetts styre behandlet saken i desember 2006 og gjorde følgende vedtak:

”På bakgrunn av utredning og forslag til modell for høyere utdanning i Øst-Finnmark, ber vi om at UiT følger opp og bidrar til et mer stabilt tilbud i regionen. U-vett har i gang tilsvarende pilotprosjekt i Rana, Salten og Nord-Troms. I tillegg ønsker flere nordnorske regioner å prøve ut tilsvarende ordninger. Vi ser det som fordelaktig om disse initiativene kan sees i sammenheng, men påpeker et særlig ansvar for Øst-Finnmark. U-vetts styre ber UiT se på mulighetene for en større innsats innen nettbasert introduksjonstilbud som ex.phil og ex.fac og andre ordinære studietilbud ut fra behov og etterspørsel i regionene, og sikre at regionale samarbeidspartnere kvalitetssikres med tanke på langsiktig samarbeid om høyere utdanning og forskning”.

Universitetsdirektøren mottok utredningen den 20.02.07. Utredningen følger vedlagt 

(vedlegg 3).

I denne styresaken ønsker universitetsdirektøren å redegjøre kort for hovedfunnene og forslag til modell som er skissert i utredningen. På bakgrunn av funnene i utredningen er det etter universitetsdirektørens syn ikke grunnlag per i dag for å fatte vedtak som gir budsjettmessige konsekvenser for universitetet og som kun omfatter engasjement i forhold til utdanningsbehovet i Øst-Finnmark. Universitetsdirektøren vil i denne saken utvide perspektivet og drøfte flere forhold som universitetet må vurdere når det gjelder den framtidige utdanningsvirksomheten utenfor campus. 

Utredningen ”Samarbeid om stabil tilgang til høgere utdanning i Øst-Finnmark” - kort gjennomgang

Bakgrunn for utredningen er det faktum at deler av befolkningen i Øst-Finnmark ligger klart under landsgjennomsnittet når det gjelder andel av befolkningen med høyere utdanning. Det er imidlertid store forskjeller mellom kommunene i regionen. Vadsø og Sør-Varanger kommune ligger på nivå med landsgjennomsnittet, mens noen av de små kystkommunene har et utdanningsnivå som plasserer dem blant de laveste i landet. Øst-Finnmark består av følgende kommuner (innbyggertall pr. 1.01.06 i parentes): Vardø (2338), Vadsø (6114), Lebesby (1391), Gamvik (1076), Berlevåg (1104), Tana (3006), Nesseby (892), Båtsfjord (2171) og Sør-Varanger (9464).

I utredningen gjøres det, basert på eksisterende statistikk og tidligere utredningsarbeid, rede for sentrale utviklingstrekk i denne regionen. Den tar i hovedsak for seg rekruttering av ungdom til grunnutdanning. Behovet for videreutdanningstilbud og utdanningstilbud til voksne er ikke drøftet spesielt. Hoveddelen av utredningen består av en gjennomgang av ulike parametere brutt ned på kommunenivå, og en grundig redegjørelse for utviklingen av og erfaringene med studiecentra og lärcentra i Sverige. Avslutningsvis beskrives en mulig modell for hvordan tilbud om høyere utdanning i Øst-Finnmark kan organiseres. 

Noen fakta (tallene er hentet fra utredningen) 

Øst-Finnmark har et befolkningsgrunnlag på til sammen 27 556 innbyggere. Framskriving av folketallet tilsier en fortsatt nedgang i regionen. 9 400 personer befinner seg i aldersgruppen 19-44 år, som prosjektgruppen har definert som et mulig rekrutteringspotensial til høyere utdanning. Hvert år uteksamineres mellom 130-150 elever med generell studiekompetanse fra de videregående skolene i Øst-Finnmark. Utredningen anslår at rekrutteringsgrunnlaget til et nettverk av studiesenter i Øst-Finnmark maksimalt vil kunne utgjøre 200 personer. Universitetsdirektøren frykter at rekrutteringsgrunnlaget er for optimistisk anslått. Studieprogramporteføljen vil være svært begrenset og hjemstedene vil neppe framstå som attraktive studiesteder for ungdommen.

De fleste ungdommene fra Finnmark velger en utdanningsinstitusjon utenfor eget fylke når de begynner på høyere utdanning. Statistikken viser at kun 18,1 % velger eget fylke, 21,3 % velger Troms, 13 % velger Sør-Trøndelag og 11,5 % velger Oslo. 36,1 % velger andre studiesteder. 

Regionalt studiesenter – en mulig modell for Øst-Finnmark

Prosjektgruppen foreslår en modell for å sikre regionen Øst-Finnmark et stabilt tilbud om høyere utdanning. Modellen forutsetter en nettverksorganisering med deltakelse fra alle kommunene i regionen, samt et samarbeid med Finnmark fylkeskommune, Universitetet i Tromsø og eventuelt høgskolene i landsdelen. 

Det foreliggende forslaget går i korte trekk ut på å etablere et lokalt studiesenter i hver av de 9 kommunene. Hver enkelt kommune skal ha ansvar for eget studiesenter. Koordinering og drift av det helhetlige tilbudet vil være et fellesansvar. For å koordinere aktivitetene i regionen, skal det derfor opprettes en felles enhet (studiesenterkoordinator) som skal utgjøre navet i nettverket. Denne modellen er skissert på side 38 i utredningen. Det slås fast at studentgrunnlaget og det lokale arbeidsmarkedet er for begrenset til at det lar seg forsvare å ansette egne faglærere og etablere en permanent studieprogramportefølje innad i regionen. Tilbudet må være fleksibelt og tilpasset endrede utdanningsbehov. Studiene skal i hovedsak drives lokalt, men vil også være en kombinasjon av nettbasert undervisning, samlingsbasert i regionen og samlinger på universitetscampus.
Ressursbehov; stillinger og infrastruktur 

Stillingsbehovet er anslått til totalt 10 stillinger. I den koordinerende funksjonen er behovet 1,5 årsverk, mens hvert studiested vil ha behov for 0,5 til 1,5 stillinger. 

For å kunne drifte et slikt nettverk av studiesentra er det nødvendig å bygge opp en infrastruktur i form av lyd-bildestudio, PC-lab og et utbygd bredbåndsnett. Kostnadene til etablering av denne infrastrukturen anslås til å bli mellom 300 000 og 700 000 kr. Et lyd-bilde studio vil ha en kostnadsramme fra 100 000 til 500 000 kr og utgifter til PC-lab anslås til 200 000 kr. Den årlige kostnaden pr. kommune er stipulert til ca. kr. 500 000 – 700 000 inkludert lønn og sosiale utgifter.

Universitetets rolle og kostnader

Universitetet i Tromsø skal være leverandør av undervisningstilbudene, samt være en tilgjengelig diskusjons- og samtalepartner for de involverte aktørene. Drift av denne type samarbeid med Øst-Finnmark er stipulert til å utgjøre 25 % stillingsressurs ved U-Vett og en tilsvarende ressurs ved alle fakultetene til sammen. Det vil påløpe reise- og oppholdsutgifter i forbindelse med drift av nettverket. Dette vil anslagsvis utgjøre 250 000 til 350 000 pr. år. Utgifter til undervisning kommer i tillegg. Undervisningskostnader vil anslagsvis beløpe seg på ca. 1,4 mill. kr for et årsstudium (60 studiepoeng). 

Samlede kostnader
Kommunenes og universitetets samlede infrastrukturkostnader ved oppretting av et utdanningstilbud, organisert og driftet som beskrevet ovenfor, vil bli på mellom 5,3 og 7,2 mill. kroner. Da er ikke kostnader til selve undervisningen inkludert. U-Vetts styre kommenterte at de anslåtte kostnadene i all hovedsak er knyttet til erfaringstall fra U-Vetts arbeid og at dette derfor må oppfattes som veiledende beregninger. 
Universitetsdirektørens vurderinger 

U-Vetts modell

U-Vett refererer i vedtaket til at det pågår pilotprosjekt både i Rana, Salten og Nord-Troms. Dette dreier seg om organisering av interkommunale/regionale nettverk. Arbeidet gjøres i hovedsak av kommunene selv, men U-Vett bidrar med sin kompetanse på feltet. Universitetsdirektøren er i likhet med U-Vett positiv til at regionene etablerer denne type nettverk. En slik organisering vil effektivisere og gjøre det enklere for UiT å nå ut med eksempelvis ordinære studieprogram som nettbaserte studier. Det er viktig at erfaringene fra denne type prosjekt tas med i det videre arbeidet UiT skal gjøre innenfor dette feltet. Det vil også være en stor fordel for Øst-Finnmark-regionen om kommunene inngikk i et koordinert nettverk med hverandre. Det vil være naturlig at Kirkenes er noden i et slikt nettverk.

U-Vetts styre ber videre om at ”universitetet ser på mulighetene for en større innsats innen nettbasert introduksjonstilbud som ex.phil og ex.fac og andre ordinære studietilbud ut fra behov og etterspørsel i regionene, og sikre at regionale samarbeidspartnere kvalitetssikres med tanke på langsiktig samarbeid om høyere utdanning og forskning”. 
De aller fleste studieprogrammene ved UiT inneholder ex.phil. og ex.fac. som til sammen utgjør 20 studiepoeng eller 2/3 av et semesters studium. For å fylle et helt semester er det behov for ytterligere 10 studiepoengsemner. De studiesøkendes preferanser er ulike og spenner over et vidt spekter av fag. Det vil for UiT ikke være mulig å gi tilbud innenfor et så stort spekter av emner at dette i nevneverdig grad vil medvirke til at ungdommen blir i Øst-Finnmark for å studere der heller enn å reise ut. Et begrenset studietilbud i Finnmark kan være noe av årsaken til at 82 av 100 finnmarksungdommer flytter til studiesteder utenfor fylket når de begynner på et utdanningsløp. Det vil derfor være vanskelig for UiT gi et studietilbud som treffer en studiegruppe som omfatter mer enn noen få personer. Verdien av kun å tilby ex.phil. og ex.fac. vil også være begrenset siden de fleste studieprogram, som for eksempel ungdommen starter på ved et studiested etterpå, vil ha disse to emnene innlagt i selve studieprogrammet.

Den foreliggende modellen gir ikke et godt nok grunnlag for å fatte vedtak om framtidig engasjement i forhold til utdanningsbehovet i Øst-Finnmark. Selv med en investering i infrastruktur fra kommunenes side slik det er beskrevet her, vil det være usikkert om modellen vil gi resultater for Øst-Finnmark av stor betydning. Det er mulig kommunene i Øst-Finnmark vurderer dette annerledes. Styrket infrastruktur og nettverksbygging innad i regionen vil uansett gi positive ringvirkninger. Slike initiativ vil selvfølgelig også bedre universitetets muligheter for å nå ut med utdanningstilbud. Men det påligger institusjonen også en plikt til nøkternt å vurdere den sannsynlige effekten av de investeringer kommunene gjør, særlig lønns- og personalkostnader som er en direkte konsekvens av et samarbeid med universitetet.  
Universitetet i Tromsø er nødt til å ha en bred tilnærming til denne problemstillingen. Universitetets ansvar for å gi et relevant utdanningstilbud til befolkningen både i Finnmark, i hele landsdelen, men også i landet for øvrig og internasjonalt, må i årene som kommer vurderes ut fra flere hensyn og vinklinger. Endrede rammebetingelser for universitetet gjør det nødvendig å etterprøve tidligere målsettinger og strategier for å se om mål og virkemidler skal være de samme som før, eller om kursen må justeres. Universitetsdirektøren har ingen ambisjoner om at dette på noen måte er fyllestgjørende drøftet i denne styresaken, men håper at saken kan være et initiativ til en første diskusjon av disse problemstillingene i universitetsstyret. 
Regionenes og landsdelens behov

En av utdanningsinstitusjonenes fremste oppgaver er å gi befolkningen utdanning. Det å frambringe eller høyne kunnskapsnivået og kompetansen er et mål i seg selv både for enkeltindivider og for samfunnet. Dette er den kulturpolitiske begrunnelsen for forskning og høyere utdanning. Vel så ofte trekkes den nærings- og utviklingsorienterte begrunnelsen fram. Kunnskap og kompetanse er et virkemiddel i næringsøkonomisk sammenheng. I Nord-Norge har hovedperspektivet vært at satsing på utdanning og forskning skal skape løft og utvikling i landsdelen. I dette ligger også en politisk og moralsk begrunnelse basert på en tanke om samfunnsmessig rettferdighet og like vilkår uavhengig av regional tilhørighet.

Studietilbøyelighet har vært og er fortsatt sosio-økonomisk og kulturelt betinget. Utdanningsnivået varierer mellom ulike regioner. Typiske fiskeri- og kyststrøk scorer blant de laveste i landet når det gjelder andel av befolkningen med universitets- /høgskoleutdanning. Nærvær av utdanningstilbud fører til regional rekruttering og at flere velger utdanning. Videre er det en klar sammenheng mellom utdanningssted og hvor ferdige kandidater bosetter seg. Etablering av Universitetet i Tromsø er et godt eksempel på dette. Ut fra en slik rasjonalitet er det forståelig at regioner og kommuner ønsker å ha studietilbud lokalisert til eget omland. Dette for både å sikre bosetting og gode levekår, men også kompetent arbeidskraft som igjen kan fremme regional utvikling i form av ny næringsvirksomhet. Disse forholdene tilsier at det ut fra regionalpolitiske og utviklingsmessige hensyn er ønskelig med en spredning av utdanningstilbud og utdanningsinstitusjoner. Når dette er sagt, er det helt avgjørende å ha den demografiske og den økonomiske dimensjonen for øye. Det vil være både politisk og faglig uenighet med hensyn til hvor langt det er ønskelig og mulig å gå i denne retningen. Det er grenser for hvor små enhetene kan være før dette går utover kvaliteten og den reelle muligheten for å kunne etablere et småskala studiested som er attraktivt for ungdom og der utdanningstilbudet er faglig godt nok fundert.

Det er gjennom å drive forskning og undervisning på høyt internasjonalt nivå at universitetet kan tjene landsdelen best. Næringsperspektivet er viktig, men det må ikke skygge for den betydning universitetet har hatt og skal ha som kulturbærer, for utviklingen av nordnorsk identitet og utdanning av kvalifisert arbeidskraft. Dagens forsknings- og utdanningspolitiske agenda rommer i liten grad dette perspektivet. Fra tid til annen hevder ulike aktører at Universitetet i Tromsø er usynlig i det enkelte nordnorske lokalsamfunn og i den enkelte kommune. Av dette kan man trekke den slutning at lokalpolitikere og samfunns- og næringslivsledere ønsker og har en forventning om universitetets faktiske tilstedeværelse i kommunen eller regionen. Universitetets enorme betydning for utviklingen av Nord-Norge de siste 30-35 år, for eksempel ved å utdanne kompetente lærere til skoleverket, blir sjelden vektlagt. 

Universitetets egne ambisjoner og regionenes ønsker om universitetets tilstedeværelse i kommuner og regioner, står i noen grad i motsetning til behovet for å skape et attraktivt og levende studiemiljø der studenter og lærere møtes i diskusjon og samtaler. Et godt faglig-sosialt læringsmiljø forutsetter gode lærerkrefter, motiverte studenter og en utstrakt samhandling innad i gruppen. Dette betyr at studentgruppene ikke må bli for små. Det er videre et paradoks at samtidig som det er et mål og et krav fra ulike samfunnsaktører og universitetet selv om å desentralisere utdanningen, har universitet et uttalt mål om økt internasjonalisering av utdanningen, eksempelvis ved at studentene skal tilbys faglig godt tilrettelagte studier i utlandet, som en del av våre studieprogram. Universitetet oppfordrer studenter til å reise ut, samtidig som det synes å være et ønske om at ungdommen skal kunne gjennomføre utdanningen sin på hjemstedet, eksempelvis Lebesby og Gamvik. Dette kan i noen grad synes å være motstridende krav og ønsker. 

Universitetets utfordringer

Universitetsdirektøren vil i den videre drøftinga ta utgangspunkt i universitetets strategidokument ”Universitetet i Nord” hvor resultatmålene trekkes opp, og hvordan disse skal nås, er nedfelt. Det er videre viktig å ha analysene og konklusjonene fra både utdannings- og forskningsmeldinga langt framme i bevisstheten når universitetets utdanningsengasjement utenfor campus skal drøftes. 

Universitetet i Tromsø har nedfelt ambisiøse mål og visjoner i sin strategi, både med hensyn til forskning, utdanning, forskningskommunikasjon og samhandling med samfunnet for øvrig. Universitetet ønsker å være en attraktiv og pålitelig kunnskapsleverandør og samarbeidspartner – regionalt, nasjonalt og internasjonalt. Det er mange krav og forventninger fra ulike aktører. Det skal institusjonen sette pris på og være stolt av. Det er ingen likegyldig institusjon for landsdelens befolkning. Imidlertid er det viktig å ha for øye at universitetet er en liten institusjon i nasjonal og internasjonal målestokk. Ressursene er begrenset, både de økonomiske, men også de menneskelige. Det kan for tiden være et faresignal at planene og strategiene er mer ambisiøse og optimistiske enn den reelle evnen og økonomien til å realisere dem, skulle tilsi. Det er ikke mulig for en institusjon som UiT å arbeide målrettet mot alle felt og områder samtidig. En slik strategi kan føre til at universitetet framstår som lett og fragmentert på de mest sentrale og viktige delene av virksomheten, og manglende oppfølging av våre engasjement kan gi institusjonen et preg av å være en upålitelig samarbeidspartner.

Universitetet har lang tradisjon for å tilby desentralisert utdanning. Den gangen universitetets bevilgninger ikke baserte seg på oppnådde resultater, kunne bevilgningen disponeres mer uavhengig av hvilken ”forrentning” kapitalen gav. En stor del av budsjettet gis nå på bakgrunn av oppnådde resultater. Økning i budsjettet kommer i mindre grad nå enn tidligere på bakgrunn av gjennomslag for nye tiltak, men er en direkte konsekvens av økt produksjon. Og staten krever å få detaljert innsyn i hva resultatene av milliardene er. I dag er det derfor helt nødvendig for universitetets fortsatte vekst at nye engasjement også gir resultater for universitetet selv. Alle engasjement må derfor basere seg på solide kost-nytte-vurderinger. 

Alle vet vi at utfordringene er mange for universitetet. Rekrutteringen av kompetente medarbeidere i vitenskapelige toppstillinger er en særlig utfordring. Ikke minst vil det bli en stor utfordring både å rekruttere, men også beholde, fagfolkene nå når avgangen av vitenskapelig personale ved de sørnorske universitetene skyter fart. Det samme vet vi gjelder for rekrutteringen av motiverte og godt kvalifiserte studenter til de ulike studieprogrammene. 

Universitetet har i dag et stort antall programmer og studieretninger. Dette innebærer at mange studieprogram har få studenter. Denne situasjonen tilsier at det ikke på sikt vil være mulig å opprette flere studietilbud som igjen vil føre til at den totale undervisningsmengden øker, og antall studenter på det enkelte studieprogram fortsetter å minske. Universitetet har en utfordring når det gjelder å tiltrekke seg et tilstrekkelig antall kvalifiserte studenter. Universitetsdirektøren ønsker allerede nå å reise spørsmål om hvor vidt universitetets undervisningsaktivitet utenfor campus i langt større grad bør være nettbaserte grunnstudier innenfor de ordinære studieprogrammene, og der også studentene på campus kan dra nytte av nettundervisningen. En annen modell som sikkert fortsatt er aktuell, kan være den tradisjonelle desentraliserte utdanningen, gjerne i kombinasjon med nettbaserte løsninger. Spørsmålet er om vi i mindre omfang enn før bør bruke våre faglige ressurser til å lage og undervise de små, korte, skreddersydde emnene, som ofte også blir dyre fordi de skal utvikles spesifikt for en oppdragsgiver. Slike emner har ofte vært eksternt finansiert, men universitetet/fakultetene har ikke hatt gode modeller for kostnadsberegningen. I mange tilfeller har disse emnene vært indirekte subsidiert over eget budsjett. Dette gjelder i alle fall administrative kostnader og faglig infrastruktur.

En annen sentral utfordring er å få studentene til å gjennomføre det påbegynte studiet. Arbeid med studentrekruttering vil være særdeles viktig i tiden framover. Selv med bedre rekruttering vil det være helt essensielt at vi får redusert antallet studenter som avbryter studiene. 

I det pågående arbeidet med handlingsplan for studentrekruttering er det avgjørende at rettferdighetsperspektivet trekkes inn. Tiltak for å rekruttere studenter fra regioner med lav utdanningstilbøyelighet og manglende kultur for å ta høyere utdanning, må stå sentralt. Ut fra perspektivet om at høyere utdanning bidrar til å utjevne sosial og geografisk ulikhet, er det særdeles viktig at ungdommen fra disse regionene motiveres til å ta høyere utdanning. Det er derfor essensielt å legge til rette for rekruttering av godt kvalifiserte studenter fra alle regioner og fra alle deler av samfunnet. I arbeidet med handlingsplanen for studentrekruttering er det nødvendig å ta inn dette perspektivet. 

I tillegg til å ivareta ungdommens behov for grunnutdanning skal også arbeidslivets og den enkelte voksnes behov for tilrettelegging av fleksibel læring fortsatt prioriteres. Universitetets ambisjon om at aktiviteten utenfor campusområdet skal økes, både med hensyn til grunnutdanning og etter- og videreutdanning, står fast. Det er imidlertid viktig å drøfte hvordan dette best kan ivaretas og hvilke modeller for organisering som vil gi resultater som forsvarer ressursbruken også fra UiTs side. Nettbaserte studietilbud i et samarbeid mellom mange kommuner og regioner i Nord-Norge, peker i denne sammenhengen seg klart ut som en naturlig modell. Det er den mest kostnadseffektive og mest demokratiske formen for tilbud i og med at utdanningen vil nå fram til alle der de til enhver tid måtte befinne seg. Gjennom nettbaserte studier vil det være mulig å tilby hele studieprogram, og ikke kun noen få enkeltemner. Sveriges erfaringer med studiesentre kan være en fruktbar løsning noen utvalgte steder i Nord-Norge. Men befolkningsgrunnlaget selv i de grisgrendte strøk i Sverige, er langt større enn hos oss, så de svenske erfaringene er bare delvis overførbare til nordnorske forhold. 

Samarbeid mellom UiT og høgskolene i landsdelen
Universitetet og høgskolene i landsdelen har i mange år hatt et tett og nært samarbeid, særlig om utdanning, men de senere år også om forskning. Råd for høgre utdanning i Nord-Norge (RHU) ble opprettet og fikk som mandat å være et rådgivende organ med oppgave å utvikle kontakt og samarbeid mellom de høgre utdanningsinstitusjonene. RHU er opptatt av å markedsføre Nord-Norge som en attraktiv utdanningsregion samt medvirke til at befolkningen i landsdelen kommer på høyde med resten av landet når det gjelder utdanningsnivå. Medlemsinstitusjonene i RHU har utdanningspolitikk på dagsorden, men samarbeider også om konkrete utdanningstilbud, selv om dette som følge av formelle krav gitt av bl.a. NOKUT er vanskelig å få til på master- og doktorgradsnivå. RHU er et resultat av viljen til samarbeid og det er nylig inngått en ny samarbeidsavtale - ”Nordlysalliansen” - som har som overordnet mål å styrke høgre utdanning og forskning i Nord-Norge, slik at institusjonene samlet kan møte felles utfordringer på en offensiv måte.
Det har langt på vei vært enighet om at hver institusjon primært skal opptre som utdanningsaktør i egen region. Dersom høgskolen i en region ikke har et studieprogram det er etterspørsel etter, er andre institusjoner i landsdelen velkomne med sitt tilbud. Eksempelvis så tilbyr Høgskolen i Harstad desentralisert vernepleieutdanning i Tromsø og Høgskolen i Narvik tilbyr ingeniørutdanning i Alta. UiT har, som landsdelens universitet, en særstilling og framstår i liten grad som en lokal utdanningsaktør. UiTs studietilbud skal komme hele landsdelens befolkning til gode. Videre har UiT, som breddeuniversitet, en annen fagportefølje og dermed et supplerende og i mindre grad konkurrerende fagtilbud i forhold til de fleste høgskolene. Innenfor grunnutdanningene har konkurranseelementet derfor vært lite aktualisert. Etter- og videreutdanningsvirksomheten har imidlertid vært sterkere preget av intern konkurranse mellom de høgre utdanningsinstitusjonene i Nord-Norge.

Samarbeid innad i landsdelen har alltid vært og er fortsatt viktig for universitetet. Som følge av dette ønsker universitetet å holde høgskolene godt orientert om våre planer, og i noen tilfeller også inkludere høgskolene i vårt arbeidet med fleksibel og desentralisert utdanning.
Modell for tilbud av fleksibel utdanning – etablering av et kompetansenettverk 

U-vett har over tid samarbeidet med mange regionale aktører om tilrettelegging, utvikling og gjennomføring av etter- og videreutdanning. Erfaringen fra dette samarbeidet har vært svært positivt og i løpet at 2006 har U-vett inngått samarbeid med flere nye regionale aktører, blant annet Kunnskapsparken i Mo, Studiesenter Salten og Studiesenteret i Nord-Troms. I forlengelsen av dette arbeidet har U-Vett tatt initiativ til å etablere et nytt nettverk som består både av tidligere og nye samarbeidspartnere.

U-Vett har i tillegg til den foreliggende utredningen Samarbeid om stabil tilgang til høgere utdanning i Øst-Finnmark, utredet mulige modeller for samarbeid om grunnutdanning utenfor campus. Enheten har som følge av dette startet arbeidet med å etablere et nordnorsk kompetansenettverk for fleksibel utdanning. Nettverket er gitt navnet ”Vi i Nord” (ViN) og består av kompetansemeklere og utdanningstilbydere i landsdelen, det vil si næringshagene, studiesentra og universitetet. Alle regioner i landsdelen vil være representert i det nye nettverket.

Hovedmålet med dette samarbeidet er å utvikle en framtidsrettet infrastruktur for kunnskaps- og kompetanseutvikling i landsdelen. Dette skal sikre likeverdige, tilgjengelige og relevante studietilbud gjennom et tettere samarbeid mellom fagmiljø og regionale noder i nettverket. Nettverket er nytt og foreløpig er hovedoppgaven å utvikle dette videre. Når kompetansenettverket er kommet i regulær drift, skal det vurderes om andre deltakere, eksempelvis høgskolene i landsdelen, skal inviteres med som aktører. Inntil dette er en realitet vil høgskolene holdes orientert om arbeidet i nettverket.
Oppsummering og konklusjon
Kommunenes og regionenes behov for kompetanse er et udiskutabelt faktum. Universitetet ønsker å være den sentrale kompetanseleverandøren og ønsker sterkt å bidra til regional utvikling. Det er det største samfunnsoppdraget Universitetet i Tromsø er gitt ved etableringen. Utfordringen er å finne en hensiktsmessig modell som ivaretar både studentenes, kommunenes og universitetets interesser på en god måte. Det er vanskelig å spre undervisningsressursene mer, jamfør analysene i siste års utdanningsmelding. Det er viktig å ta en grundig diskusjon og framsette modeller for hvordan tilbud om utdanning best kan organiseres og hvordan eksisterende ressurser best kan utnyttes. Samtidig er det viktig å gjøre regionale aktører bevisst på universitetets faktiske betydning for den utvikling landsdelen har vært og er inne i, og slik forsøke å dempe forventningene om at universitetet skal etablere studiesentra i det enkelte lokalsamfunn. 
UiT må framstå som en pålitelig aktør. Dette betyr at UiT ikke kan stille seg positiv til alle ønsker og forslag som måtte bli framsatt. UiT må gå inn i realistiske drøftinger med ulike aktører. I disse drøftingene må det økonomiske aspektet, så vel som læringsmiljøhensyn, trekkes fram som sentrale faktorer. Det er på denne måten UiT kan bygge opp et godt renommé og lykkes i det regionale utdanningssamarbeidet. Universitetet i Tromsø har et ansvar for å gi ungdom i landsdelen utdanning. Det er imidlertid av avgjørende betydning at det etableres attraktive kompetanse​arbeidsplasser i det enkelte lokalsamfunn slik at ungdommen har arbeidsplasser å vende tilbake til. Dette er kanskje den største utfordringen for små kommuner. 

Universitetet må starte et arbeid med å finne en modell og beskrive denne slik at samarbeids​partnerne kan forstå hvilke avveininger som ligger bak de løsninger vi ønsker å gå inn på. I påvente av en hensiktsmessig modell og en plan for hvordan universitetet kan gi et utdanningstilbud uavhengig av studentenes tilstedeværelse på campus, er det i første omgang viktig å arbeide for å rekruttere ungdom fra Øst-Finnmark og andre regioner som har lav utdanningstilbøyelighet til det utdanningstilbudet som faktisk eksisterer i dag. Tilbud om høyere utdanning til befolkningen er ikke kun et spørsmål om å sikre regional utvikling gjennom tilførsel av kompetent arbeidskraft, men i aller høyeste grad et middel for å minske reproduksjon av sosial ulikhet.  
I universitetets strategidokument blir det framholdt at universitetet innen 2010 skal utvikle hensiktsmessige strukturer for tilstedeværelse der det er behov for å gi utdanningstilbud utenfor campus. Dette betyr at universitetet har gitt seg selv noe mer tid til å arbeide med disse spørsmålene. Utredningsarbeidet i forhold til Øst-Finnmark ble satt i gang før strategiarbeidet var fullført. Dette betyr at forslaget til modell som foreligger må ses i lys av behovet for tilbud rettet mot hele landsdelen. 
Universitetsdirektøren vil derfor foreslå at universitetsstyret i denne saken tar den foreliggende utredningen til etterretning. Arbeidet med modeller for fleksibel utdanning har som følge av 

U-Vetts etablering av et kompetansenettverk for fleksible utdanning startet opp. Det må imidlertid arbeides videre med å vurdere mulige strukturer for organisering av grunnutdanning utenfor campus. I mellomtiden må universitetet fortsette det gode samarbeidet med eksterne aktører og tilby utdanning også utenfor campus, som i dag, men kanskje fortrinnsvis med utgangspunkt i de studieprogrammene som allerede eksisterer.
Forslag til 

vedtak:

1. Universitetsstyret takker U-Vetts prosjektgruppe for arbeidet.


2. Universitetsstyret tar utredningen ”Samarbeid om stabil tilgang til høgere utdanning i Øst-Finnmark” til etterretning.


3. Universitetsstyret registrer at arbeidet med å utvikle modeller for fleksibel utdanning, herunder nettbasert grunnutdanning, er startet opp. Det må arbeides videre med å vurdere hensiktsmessige strukturer for organisering av utdanning utenfor campus. Styret ber, gjennom utdanningsmeldinga, om å bli holdt orientert om framdrift i og erfaringer med kompetansenettverket for fleksibel utdanning.  
Tromsø, 12.06.2007
	Lasse Lønnum
	

	universitetsdirektør
	

	
	Ingrid Bergslid Salvesen

	
	forsknings- og studiedirektør


Vedlegg:

1. Notat fra Hagbart Nilsen

2. Styresak S 46-05 Samarbeid om stabil tilgang til høgre utdanning i  Øst-Finnmark

3. Brev fra U-Vett datert 20.02.07 og Utredningen ” Samarbeid om stabil tilgang til høgere utdanning i  Øst-Finnmark” 

Saksbehandler: Rigmor Bjørkli, assisterende forsknings- og studiedirektør

